Bħalissa f'pajjiżna kulħadd irid jurina kemm għandu qalbu taħarqu għall-ambjent. Waqt il-Laqgħa Ġenerali Annwali tal-Assoċjazzjoni tal-Iżviluppaturi, fi tmiem il-ġimgħa, Sandro Chetcuti tkellem dwar il-ħtieġa li nħarsu l-ambjent, għax, qalilna, li mingħajr ma nħarsu l-ambjent ma jistax ikollna ekonomija b'saħħitha. Sadanittant fit-toroq tal-Belt il-bieraħ, wieħed mill-karrijiet tal-Karnival għandu fuqu l-ittri u ingħata l-isem : L-ambjent m'għandux futur, għax seraqulu l-kuntrattur. L-importanza tal-ambjent tirrifletti x-xewqa ta' bosta minna li ngħixu f'armonija man-natura u dan flok ma nkunu f'konflitt kontinwu magħha. Jekk (u meta) dan jirnexxielna nagħmluh inkunu qed nagħmlu sforz ġenwin biex intejbu l-kwalità tal-ħajja ta' kulħadd, imma l-iktar ta' dawk li huma bla mezzi jew b'mezzi limitati. Għax il-karba tal-art hi l-ewwel u qabel kollox il-karba tal-fqir. Tul is-snin inbniet ħafna art bla ħtieġa, tant li fl-aħħar ċensiment (li sar fl-2011) ġie stabilit li iktar minn 70 elf propjetà residenzjali f'Malta u Għawdex huma vojta. Meta wieħed iqis li l-ikbar lokalità ta' Malta, B'Kara, fl-aħħar ċensiment kien fiha 9,977 propjetà residenzjali, dan ifisser li f'Malta u Għawdex għandha żona li hi kbira 7 darbiet daqs B'Kara li hi vojta. Nistgħu nargumentaw dwar id-daqs u l-kundizzjoni ta' din il-propjetà kollha vojta, jew dwar il-fatt li numru mdaqqas tagħha hi użata bħala akkomodazzjoni staġjonali, imma l-fatti jibqgħu dak li huma: li pajjiżna hu żgħir wisq biex nibqgħu nittolleraw din il-ħela ta' art, l-iktar riżors skars li għandu pajjiżna. Iċ-ċokon tal-pajjiż kellu jwassal għal iktar ħsieb dwar użu razzjonali tal-art. Imma minflok inħliet ħafna art, inkluż art barra miż-żona tal-iżvilupp. Mhux l-art biss inħliet. Inħlew ukoll riżorsi sostanzjali biex saru toroq kif ukoll biex twasslu s-servizzi tal-ilma, l-elettriku u drenaġġ għal dawn is-70 elf propjetà li hemm vojta. Qed jinħlew ukoll riżorsi sostanzjali biex dawn it-toroq u servizzi jinżammu f'kundizzjoni raġjonevoli. L-isfida għal pajjiżna hi waħda kbira. L-ewwel, ma nistgħux nibqgħu nibnu iżjed art. It-tieni li r-riżorsi umani fl-industrija tal-bini (hemm madwar 11,000 ruħ li l-impieg tagħhom jiddependi minn din l-industrija) jkunu imħarrġa. It-taħriġ tagħhom huwa meħtieg kemm għal xogħol fl-industrija innifisha kif ukoll biex tkun iffaċilitata l-migrazzjoni għal xogħol ieħor. Dan hu inevitabbli jekk l-industrija tal-kostruzzjoni tirridimensjona ruħha għall-ħtiġjiet reali tal-pajjiż. Huwa hekk biss li naqbdu t-triq tal-iżvilupp sostenibbli, meta inħarsu fil-bogħod u nippjanaw b'mod li dak li nagħmlu illum ma jkunx biss ta' ġid għalina illum iżda jservi ukoll biex il-ġenerazzjonjiet ta' għada jkollhom huma ukoll il-possibiltà li jippjanaw ħalli jilqgħu għall-isfidi l-ġodda li huma ukoll ser ikollhom. S'issa bħala pajjiż ġejna naqgħu u nqumu minn għada. Inkunu bdejna nimxu l-quddiem meta nibdew inħarsu fit-tul u nibdew nagħtu importanza lill-għada daqs kemm nagħtu importanza lil illum.